**Likumprojekta „Grozījums likumā „Par pašvaldībām”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Likumprojekts “Grozījums likumā “Par pašvaldībām”” paredz, ka pašvaldība ir tiesīga sniegt finansiālu atbalstu valsts pārvaldes iestādei, lai uzlabotu minētās iestādes veikto funkciju izpildi attiecīgajā administratīvajā teritorijā. |

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Iekšlietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atsevišķas pašvaldības ir izteikušas vēlmi pašvaldību iedzīvotāju interesēs sniegt finansiālu un cita veida atbalstu Valsts policijai tās funkciju izpildes uzlabošanai.  Norādām, ka minētais jautājums ir skatāms, vai pašvaldība ar saviem finanšu līdzekļiem un ar savu kustamo un nekustamo īpašumu var sniegt atbalstu Valsts policijas funkciju izpildes uzlabošanai.  Proti, vietējā pašvaldība ir valsts pārvaldes organizācijas forma zemākajā līmenī (*skatīt Latvijas Republikas Augstākās tiesas 2008.gada 27.novembra sprieduma lietā SKA-552/2008 11.punktu*). Likuma “Par pašvaldībām” 15.pantā ir minētas pašvaldību autonomās funkcijas un viena no tām ir piedalīties sabiedriskās kārtības nodrošināšanā. Tātad viens no pašvaldību pienākumiem ir rūpēties par sabiedriskās kārtības nodrošināšanu vietējo iedzīvotāju interesēs.  Likuma “Par pašvaldībām” 77.pants nosaka, ka pašvaldības īpašums ir nodalīts no valsts īpašuma un citu tiesību subjektu īpašuma. Pašvaldības pārvalda, lieto savu īpašumu un rīkojas ar to likumā noteiktajā kārtībā. Pašvaldības īpašums izmantojams attiecīgās administratīvās teritorijas iedzīvotāju vajadzību apmierināšanai, gan nododot to publiskā lietošanā (ceļi, ielas, laukumi, parki), gan veidojot iestādes un pašvaldības kapitālsabiedrības, kas nodrošina iedzīvotāju tiesības un sniedz tiem nepieciešamos pakalpojumus (pārvaldes iestādes, sociālās un veselības aprūpes, izglītības, kultūras, sporta un citas iestādes). To īpašuma daļu, kas nav nepieciešama iepriekšminētajiem nolūkiem, pašvaldība var izmantot, lai saimnieciskā kārtā gūtu ienākumus iedzīvotāju vajadzību apmierināšanai vai arī lai likumā noteiktajā kārtībā to privatizētu vai atsavinātu. Domes darbībai un lēmumiem jābūt maksimāli lietderīgiem saskaņā ar minētā likuma 21.panta otrajā daļā noteikto.  Saskaņā ar Valsts pārvaldes iekārtas likuma 1.panta 1. un 2.punktu publiska persona ir Latvijas Republika kā sākotnējā publisko tiesību juridiskā persona un atvasinātas publiskas personas. Tās darbojas saskaņā ar publisko tiesību principiem. Atvasināta publiska persona ir pašvaldība vai cita ar likumu vai uz likuma pamata izveidota publiska persona. Tai ar likumu piešķirta sava autonoma kompetence, kas ietver arī sava budžeta veidošanu un apstiprināšanu. Tai var būt sava manta. Atbilstoši minētā likuma 91.panta pirmajai daļai publiskas personas manta atrodas iestādes valdījumā.  Ierobežojumi rīcībai ar publiskas personas mantu ir noteikti Publiskas personas mantas atsavināšanas likumā un Publiskas personas finanšu līdzekļu un mantas izšķērdēšanas novēršanas likumā.  Proti, no Publiskas personas mantas atsavināšanas likuma 2.panta pirmās daļas izriet, ka minētais likums nosaka valsts un pašvaldības mantas atsavināšanas kārtību neatkarīgi no tā, kam tā valdījumā tiek nodota. Saskaņā ar minētā likuma 1.panta 1.punktu atsavināšana ir publiskas personas mantas pārdošana, mainīšana, ieguldīšana kapitālsabiedrībā un nodošana bez atlīdzības, kā rezultātā īpašuma tiesības no mantas atsavinātāja pāriet mantas ieguvējam. Publiskas personas mantas atsavināšanas likuma 42.panta otrā daļa paredz, ka atvasinātas publiskas personas nekustamo īpašumu var nodot bez atlīdzības valsts īpašumā. Atvasinātas publiskas personas lēmējinstitūcija lēmumā par atvasinātas publiskas personas nekustamā īpašuma nodošanu bez atlīdzības nosaka, kādas valsts pārvaldes funkcijas veikšanai nekustamais īpašums tiek nodots. Nostiprinot valsts īpašuma tiesības uz nekustamo īpašumu, zemesgrāmatā izdarāma atzīme par atvasinātas publiskas personas lēmumā noteiktajiem tiesību aprobežojumiem. Ja nodotais nekustamais īpašums vairs netiek izmantots atvasinātas publiskas personas lēmējinstitūcijas lēmumā par atvasinātas publiskas personas nekustamā īpašuma nodošanu bez atlīdzības norādītās valsts pārvaldes funkcijas veikšanai, valsts šo īpašumu bez atlīdzības nodod tai atvasinātai publiskai personai, kura šo nekustamo īpašumu nodevusi. Saskaņā ar minētā likuma 4.panta pirmo un pirmo *prim* daļu atvasinātas publiskas personas mantas atsavināšanu var ierosināt, ja tā nav nepieciešama attiecīgajai atvasinātai publiskai personai vai tās iestādēm to funkciju nodrošināšanai. Savukārt publiskas personas kustamās mantas atsavināšanu attiecībā uz atvasinātas publiskas personas mantu attiecīgās atvasinātās publiskās personas lēmējinstitūcijas noteiktajos gadījumos var ierosināt, arī nenoskaidrojot publiskas personas vai tās iestāžu vajadzību pēc citai publiskai personai vai tās iestādēm nevajadzīgās kustamās mantas.  Vienlaikus Publiskas personas mantas atsavināšanas likuma 42.panta trešā un ceturtā daļa paredz, ka publiskas personas kustamo mantu var nodot bez atlīdzības valsts, atvasinātu publisku personu, kā arī citu publisko tiesību subjektu, sabiedriskā labuma organizāciju vai sociālo uzņēmumu īpašumā. Publiskas personas kustamo mantu var dāvināt un ziedot arī citos likumos un Ministru kabineta noteikumos paredzētajā kārtībā un gadījumos.  Publiskas personas mantas atsavināšanas procedūru nosaka Ministru kabineta 2011.gada 1.februāra noteikumi Nr.109 “Kārtība, kādā atsavināma publiskas personas manta”.  Attiecīgi Publiskas personas finanšu līdzekļu un mantas izšķērdēšanas novēršanas likuma 3.pantā ir noteikts pienākums publiskai personai lietderīgi rīkoties ar finanšu līdzekļiem un mantu, tai skaitā, nosakot, ka manta atsavināma un nododama īpašumā vai lietošanā citai personai par iespējami augstāku cenu. Tāpat minētā likuma 5.pants nosaka aizliegumu publiskas personas mantu nodot bezatlīdzības lietošanā citai personai, nosakot vairākus izņēmuma gadījumus, kad tas tomēr būtu iespējams. Tomēr šāda rīcība, kad pašvaldība nodot valstij mantu bezatlīdzības lietošanā, “ir vērsta uz iekšu”, proti, šāda darbība ir uzskatāma par valsts pārvaldes iekšējo darbību. Līdz ar to mantas kustība starp publiskajām personām (valsts un pašvaldība - *skatīt Latvijas Republikas Augstākās tiesas 2008.gada 27.novembra sprieduma lietā SKA-552/2008 11.punktu*) tiek veikta ar iekšēju pārvaldes lēmumu saskaņā ar Valsts pārvaldes iekārtas likuma 1.panta 7.punktu un VIII nodaļu, ievērojot Publiskas personas finanšu līdzekļu un mantas izšķērdēšanas novēršanas likuma 3.pantā noteikto pienākumu lietderīgi rīkoties ar finanšu līdzekļiem un mantu.  Ņemot vērā Publiskas personas mantas atsavināšanas likumā un Publiskas personas finanšu līdzekļu un mantas izšķērdēšanas novēršanas likumā minēto ir secināms, ka pašvaldībai ir paredzētas tiesības nodot valstij:   1. bez atlīdzības gan kustamo mantu, gan nekustamo īpašumā; 2. bezatlīdzības lietošanā mantu.   Savukārt par pašvaldību iespēju atbalstīt Valsts policiju ar finanšu līdzekļiem norādām uz sekojošo.  Lai piedalītos sabiedriskās kārtības nodrošināšanā, saskaņā ar likumu “Par policiju” un Latvijas Administratīvo pārkāpumu kodeksu pašvaldības savās administratīvajās teritorijās izvēlas dažādus risinājumus: izveido savu pašvaldības policiju, deleģē pašvaldības policijas uzdevumus citai pašvaldībai, izveido kopīgu pašvaldību policiju un administratīvās inspekcijas vai ievieš administratīvā inspektora amata vietu, kas nodrošina saistošo noteikumu ievērošanas uzraudzību. Savukārt, ja pašvaldība nav pieņēmusi lēmumu par piedalīšanos sabiedriskās kārtības nodrošināšanā, tad saskaņā ar likuma “Par policiju” 19.panta ceturto daļu sabiedrisko kārtību attiecīgajā administratīvajā teritorijā nodrošina Valsts policija. Tādējādi attiecīgajos likumos ir jau nostiprināts mehānisms, kā pašvaldība nodrošina sabiedriskās kārtības uzturēšanu savā administratīvajā teritorijā. Šajā mehānismā pašreiz nav nostiprinātas pašvaldību tiesības atbalstīt Valsts policiju ar finanšu līdzekļiem.  Līdz ar to ir vērtējama iespējamība šāda mehānisma paredzēšanai attiecīgajā likumā.  Proti, iestāde saskaņā ar Valsts pārvaldes iekārtas likuma 1.panta 3.punktā noteikto ir institūcija, kura darbojas publiskas personas vārdā un kurai ar normatīvo aktu noteikta kompetence valsts pārvaldē, piešķirti finanšu līdzekļi tās darbības īstenošanai un ir savs personāls. Ministru kabineta 2005.gada 18.janvāra noteikumu Nr.46 “Valsts policijas nolikums” 1. un 2.punkts nosaka, ka Valsts policija ir iekšlietu ministra pārraudzībā esoša tiešās pārvaldes iestāde, kas atbilstoši kompetencei īsteno valsts politiku noziedzības apkarošanas un sabiedriskās kārtības un drošības aizsardzībā, kā arī personu tiesību un likumīgo interešu aizsardzībā. Valsts policijas uzdevumi un funkcijas noteiktas likumā “Par policiju” un citos normatīvajos aktos, kas regulē Valsts policijas darbību.  Saskaņā ar likuma “Par policiju” 15.panta otro daļu Valsts policija savas kompetences ietvaros izpilda savus pienākumus visā Latvijas Republikas teritorijā. Valsts pārvaldes iekārtas likuma 54.pants paredz, ka iestādes sadarbojas, lai veiktu savas funkcijas un uzdevumus. Iestādes var sadarboties gan atsevišķā gadījumā, gan pastāvīgi. Sadarbojoties pastāvīgi, iestādes var slēgt starpresoru vienošanos. Iestāžu sadarbība notiek bez maksas, ja ārējā normatīvajā aktā nav noteikts citādi. Tādējādi pašvaldības un valsts pārvaldes iestādes, kuras attiecīgajā administratīvajā teritorijā veic valsts pārvaldes uzdevumus, šo uzdevumu izpildes laikā ir tiesīgas sadarboties.  Līdz ar to, ņemot vērā Valsts pārvaldes iekārtas likuma 1.panta 3.punktā norādīto, vēršam uzmanību, ka pašreiz pašvaldībai nav tiesiska pamata pašvaldībai sniegt finansiālu atbalstu Valsts policijai.  Ņemot vērā to, ka Valsts policijas funkciju izpildes uzlabošanai nepieciešami papildu valsts budžeta līdzekļi, tomēr ierobežotas fiskālās telpas ietvaros papildu finansējums ne vienmēr ir pieejams un pašvaldību izteikto vēlmi sniegt atbalstu, lai nodrošinātu tiesisku iespēju vietējām pašvaldībām atbalstīt Valsts policiju, būtu nepieciešams rosināt attiecīga grozījuma izdarīšanu. Ņemot vērā to, ka likumam “Par policiju” ir institucionāls raksturs un tajā attiecīgā tiesiskā regulējuma, kas attiektos uz pašvaldībām, ietveršana nebūtu atbilstoša, rosinām izdarīt attiecīgu grozījumu likumā “Par pašvaldībām”, paredzot, ka pašvaldība ir tiesīga sniegt finansiālu atbalstu valsts pārvaldes iestādei, lai uzlabotu minētās iestādes veikto funkciju izpildi attiecīgajā administratīvajā teritorijā (*piemēram, pārskaitot finanšu līdzekļus ēkas remontam, kurās izvietota Valsts policija, Pilsonības un migrācijas lietu pārvalde un Valsts ugunsdzēsības un glābšanas dienests, tādējādi nodrošinot vides pieejamību attiecīgās administratīvās teritorijas iedzīvotājiem un tās viesiem*). Ministru kabineta 2005. gada 27. decembra noteikumi Nr. 1031 “Noteikumi par budžetu izdevumu klasifikāciju atbilstoši ekonomiskajām kategorijām” paredz budžetu izdevumu klasifikācijas kodu atbilstoši ekonomiskajām kategorijām 7247 “Pašvaldību uzturēšanas izdevumu transferti (izņemot atmaksas) uz valsts budžetu”, kurā uzskaita pašvaldību budžetu uzturēšanas izdevumu transfertus uz valsts budžetu (ministrijai vai citai centrālajai valsts iestādei), tai skaitā nenaudas (aktīvu nodošana un pasīvu uzņemšana bilancē) darījumu izdevumus. Tādējādi finansiālo atbalstu valsts pārvaldes iestādei (Valsts policijai) iespējams sniegt, izmantojot pašvaldību izdevumu transfertu uz valsts budžetu. Likumprojekta ietekmi uz valsts budžetu un pašvaldību budžetu pašreiz nav iespējams aprēķināt, jo nav zināms, cik pašvaldības un kādā apmērā sniegs finansiālu atbalstu valsts pārvaldes iestādei. |
| 3. | Projekta izstrādē iesaistītās institūcijas | Projekts šo jomu neskar. |
| 4. | Cita informācija | Nav. |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tie pašvaldības iedzīvotāji, kuru pašvaldība būs pieņēmusi lēmumu sniegt finansiālu atbalstu valsts pārvaldes iestādei, lai paaugstinātu minētās iestādes veiktās funkcijas pieejamības uzlabošanu attiecīgajā administratīvajā teritorijā. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts un tā sākotnējās ietekmes novērtējuma ziņojums (anotācija) pirms tā iesniegšanas Valsts sekretāru sanāksmē tiks ievietots Iekšlietu ministrijas tīmekļvietnē [www.iem.gov.lv](http://www.iem.gov.lv) sadaļā “Sabiedrības līdzdalība”, aicinot sabiedrību izteikt savu viedokli par projektu. |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Pašvaldības un valsts pārvaldes iestādes. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija. Projektā paredzētais tiks īstenots līdzšinējā kārtībā un apjomā, iestāžu funkcijas un uzdevumi netiek paplašināti, papildus cilvēkresursi nav nepieciešami. |
| 3. | Cita informācija | Nav. |

Iekšlietu ministrs S.Ģirģens

Vīza: valsts sekretārs D.Trofimovs

28.06.2019 11:16

1766

D.Radzeviča

67219418, [dace.radzevica@iem.gov.lv](mailto:dace.radzevica@iem.gov.lv)